ອິນໂດເນເຊຍ ສົ່ງກຳລັງ ໄປຮັກສາ ຄວາມສະຫງົບ ທີ່ບ້ານ Balinuraga
ຕໍາຫລວດຫລາຍກວ່າ 1,500 ຄົນ ແລະທະຫານອີກ 500 ຄົນ ຖືກສົ່ງໄປຟື້ນຟູຄວາມສະຫງົບ ຢູ່ບ້ານ Balinuraga ຊຶ່ງຕັ້ງຢູ່ ໃນບໍລິເວນສົ້ນທາງໃຕ້ ຂອງເກາະຊູມັດຕຣານັ້ນ.
ອິນໂດເນເຊຍໄດ້ສົ່ງກຳລັງຮັກສາຄວາມສະຫງົບ ໄປຍັງບ້ານ ແຫ່ງນຶ່ງ ໃນພາກຕາເວັນ ຕົກຂອງປະເທດ ບ່ອນທີ່ການກໍ່ຄວາມ ຮຸນແຮງລະຫວ່າງປະຊາຄົມໄດ້ເຮັດໃຫ້ຢ່າງໜ້ອຍ 14 ຄົນເສຍ ຊີວິດນັ້ນ ຕໍາຫລວດເວົ້າວ່າ ການປະທະກັນຢູ່ໃນບ້ານ Balinuraga ໃນ ແຂວງ Lampung ແມ່ນ ເກີດຂຶ້ນຍ້ອນມີລາຍງານວ່າ ເດັກຍິງ ເຊື້ອສາຍບາຫຼີໄດ້ຖືກລວນລາມທາງເພດຫລືຂົ່ມຂືນ ໂດຍພວກ ຊາຍໜຸ່ມຊົນເຜົ່າ Lampung ໃນວັນອາທິດຜ່ານມານີ້ ມີການສົ່ງຕໍາຫລວດຫລາຍກວ່າ 1,500 ຄົນ ແລະທະຫານອີກ 500 ຄົນໄປຟື້ນຟູຄວາມ ສະຫງົບຢູ່ທີ່ບ້ານດັ່ງກ່າວ ຊຶ່ງຕັ້ງຢູ່ໃນ ບໍລິເວນສົ້ນທາງໃຕ້ຂອງເກາະຊູມັດຕຣານັ້ນ ມີຫລາຍກວ່າ 1 ພັນຄົນໄດ້ໄປຫຼົບໄພຢູ່ໃນຄຸ້ມພັກອາໄສຂອງຕໍາຫລວດ ແລະຕໍາຫລວດ ເວົ້າວ່າ ມີເຮືອນຢ່າງໜ້ອຍ 160 ຫລັງ ແລະລົດຫລາຍຄັນໄດ້ຖືກຈູດເຜົາ ຂົງເຂດດັ່ງກ່າວ ເຄີຍເກີດການປະທະກັນລະຫວ່າງປະຊາຊົນຢູ່ໃນບ້ານດຽວກັນມາແລ້ວ ຢ່າງໜ້ອຍ 3 ຄັ້ງແລ້ວ ໃນປີນີ້